CELEX: 32012R0794
Language: mt
Date: 2012-09-05 00:00:00
Title: Regolament tal-Kummissjoni (UE) Nru 794/2012 tal- 5 ta' Settembru 2012 dwar miżuri tranżitorji li jirrigwardaw il-lista ta’ ħwawar u materjali mis-sors stabbiliti fl-Anness I tar-Regolament (KE) Nru 1334/2008 tal-Parlament Ewropew u tal-Kunsill  Test b’relevanza għaż-ŻEE

7.9.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 243/162
            
         REGOLAMENT TAL-KUMMISSJONI (UE) Nru 794/2012
   tal-5 ta' Settembru 2012
   dwar miżuri tranżitorji li jirrigwardaw il-lista ta’ ħwawar u materjali mis-sors stabbiliti fl-Anness I tar-Regolament (KE) Nru 1334/2008 tal-Parlament Ewropew u tal-Kunsill
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1334/2008 tal-Parlament Ewropew u tal-Kunsill tas-16 ta’ Diċembru 2008 dwar aromatizzanti u ċerti ingredjenti tal-ikel bi proprjetajiet aromatizzanti għall-użu fl-ikel u fuq l-ikel u li jemenda r-Regolament tal-Kunsill (KEE) Nru 1601/91, ir-Regolamenti (KE) Nru 2232/96 u (KE) Nru 110/2008 u d-Direttiva 2000/13/KE (1) u b’mod partikolari l-Artikolu 25(3) tagħha,
   Billi:
   
               (1)
            
            
               L-Artikolu 9 tar-Regolament (KE) Nru 1334/2008 jistipula t-tip ta’ aromatizzanti u materjali mis-sors li għalihom huma meħtieġa evalwazzjoni u approvazzjoni.
            
         
               (2)
            
            
               L-Artikolu 10 tar-Regolament (KE) Nru 1334/2008 jipprovdi li, mill-aromatizzanti u l-materjali mis-sors imsemmija fl-Artikolu 9, dawk biss li huma inklużi fil-lista tal-Unjoni jistgħu jitqiegħdu fis-suq bħala tali u jiġu użati fl-ikel jew fuq l-ikel skont il-kondizzjonijiet tal-użu speċifikati hemmhekk, fejn applikabbli.
            
         
               (3)
            
            
               L-Artikolu 30 tar-Regolament (KE) Nru 1334/2008 jispeċifika li l-Artikolu 10 għandu japplika minn 18-il xahar wara d-data ta’ applikazzjoni tal-lista tal-Unjoni.
            
         
               (4)
            
            
               Għalhekk huwa xieraq li dik id-data ta’ applikazzjoni tal-lista tal-Unjoni tiġi ffissata għall-finijiet tat-tielet paragrafu tal-Artikolu 30 tar-Regolament (KE) Nru 1334/2008.
            
         
               (5)
            
            
               Bħala l-ewwel pass ġiet stabbilita lista tal-Unjoni ta’ sustanzi aromatizzanti msemmija fil-punt (a) tal-Artikolu 9 tar-Regolament tal-Kummissjoni (KE) Nru 793/2012 (2) bl-introduzzjoni tal-lista tas-sustanzi aromatizzanti msemmija fir-Regolament (KE) Nru 2232/96 tal-Parlament Ewropew u tal-Kunsill (3) fl-Anness I tar-Regolament (KE) Nru 1334/2008 u bl-iffissar tad-dati ta’ applikazzjoni ta’ dik il-lista.
            
         
               (6)
            
            
               Skont ir-Regolament (KE) Nru 1334/2008 sustanzi aromatizzanti mhux inklużi fil-lista tal-Unjoni jistgħu jitqiegħdu fis-suq bħala tali u jiġu użati fl-ikel jew fuq l-ikel sa 18-il xahar wara d-data ta’ applikazzjoni tal-lista tal-Unjoni. Billi s-sustanzi aromatizzanti huma diġà fis-suq fl-Istati Membri, għandu jkun hemm dispożizzjoni biex jiġi żgurat li t-tranżizzjoni għal proċedura ta’ awtorizzazzjoni tal-Unjoni ssir bla tfixkil. Biex tiżdied iċ-ċertezza legali, perjodu tranżitorju għandu jingħata wkoll għall-ikel li fih dawk is-sustanzi aromatizzanti.
            
         
               (7)
            
            
               Bħala t-tieni pass, għandhom jiġu evalwati l-aromatizzanti u l-materjali ta’ sors imsemmija fl-Artikolu 9(b) sa (f). Il-partijiet interessati għandhom iressqu l-applikazzjonijiet għall-aġġornament tal-lista tal-Unjoni billi jżidu sustanza mal-lista skont ir-Regolament (KE) Nru 1331/2008 tal-Parlament Ewropew u tal-Kunsill (4) u għandhom isegwu r-Regolament tal-Kummissjoni (UE) Nru 234/2011 tal-10 ta’ Marzu 2011 li jimplimenta r-Regolament (KE) Nru 1331/2008 tal-Parlament Ewropew u tal-Kunsill li jistabbilixxi proċedura ta’ awtorizzazzjoni komuni għall-addittivi tal-ikel, l-enzimi tal-ikel u l-aromatizzanti tal-ikel (5) skont id-dejta meħtieġa u skont il-kontenut, l-abbozzar u l-preżentazzjoni tal-applikazzjonijiet għall-awtorizzazzjoni tal-aromatizzanti u tal-materjali mis-sors elenkati fl-Artikolu 9(b) sa (f) tar-Regolament (KE) Nru 1334/2008.
            
         
               (8)
            
            
               Skont l-għanijiet tar-Regolament (KE) Nru 1334/2008, sabiex tissaħħaħ iċ-ċertezza legali u ma jkunx hemm diskriminazzjoni, huwa xieraq li jiġu adottati miżuri tranżitorji biex jingħata żmien għall-evalwazzjoni u l-awtorizzazzjoni ta’ dawk l-aromatizzanti u l-materjali mis-sors.
            
         
               (9)
            
            
               Id-data ta’ applikazzjoni tal-Partijiet B sa F tal-Anness I tar-Regolament (KE) Nru 1334/2008 dwar aromatizzanti u materjali mis-sors elenkati fl-Artikolu 9(b) sa (f) ta’ dak ir-Regolament, għandha tkun posposta biex jitħalla żmien għall-evalwazzjoni u l-awtorizzazzjoni ta’ dawk l-aromatizzanti u l-materjali mis-sors.
            
         
               (10)
            
            
               Il-partijiet interessati għandhom iressqu l-applikazzjonijiet għall-awtorizzazzjonijiet f’limitu ta’ żmien mogħti fir-rigward tal-aromatizzanti u l-materjali mis-sors elenkati fl-Artikolu 9(b) sa (f) tar-Regolament (KE) Nru 1334/2008 li jinsabu attwalment fis-suq.
            
         
               (11)
            
            
               Skont ir-Regolament (KE) Nru 1334/2008 aromatizzanti u materjali mis-sors elenkati fl-Artikolu 9(b) sa (f) mhux inklużi fil-lista tal-Unjoni jistgħu jitqiegħdu fis-suq bħala tali u jiġu użati fl-ikel jew fuq l-ikel sa 18-il xahar wara d-data ta’ applikazzjoni tal-lista tal-Unjoni. Billi l-aromatizzanti u l-materjali mis-sors elenkati fl-Artikolu 9(b) sa (f) tar-Regolament (KE) Nru 1334/2008 huma diġà fis-suq fl-Istati Membri, għandu jkun hemm dispożizzjoni biex jiġi żgurat li t-tranżizzjoni għal proċedura ta’ awtorizzazzjoni tal-Unjoni ssir bla tfixkil. Biex tiżdied iċ-ċertezza legali, perjodu tranżitorju għandu jingħata wkoll għall-ikel li fih dawk l-aromatizzanti u l-materjali mis-sors.
            
         
               (12)
            
            
               L-Artikolu 30 tar-Regolament (KE) Nru 1334/2008 jispeċifika li l-Artikoli 26 u 28 tar-Regolament (KE) Nru 1334/2008 dwar l-emendi għar-Regolament tal-Kunsill (KEE) Nru 1601/91 tal-10 ta’ Ġunju 1991 li jistabbilixxi regoli ġenerali dwar id-definizzjoni, id-deskrizzjoni u l-preżentazzjoni ta’ nbejjed aromatizzati, xorb ibbażat fuq inbid aromatizzat u cocktails aromatizzati magħmula mill-prodotti tal-inbid (6) u għar-Regolament (KE) Nru 110/2008 tal-Parlament Ewropew u tal-Kunsill tal-15 ta’ Jannar 2008 dwar id-definizzjoni, id-deskrizzjoni, il-preżentazzjoni, l-ittikkettar, u l-protezzjoni ta’ indikazzjonijiet ġeografiċi ta’ xorb spirituż (7) għandhom japplikaw mid-data ta’ applikazzjoni tal-lista tal-Unjoni. Għalhekk huwa xieraq li tiġi stabbilita d-data ta’ applikazzjoni għall-iskopijiet tar-raba’ paragrafu tal-Artikolu 30 tar-Regolament (KE) Nru 1334/2008.
            
         
               (13)
            
            
               Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
            
         ADOTTAT DAN IR-REGOLAMENT:
   KAPITOLU I
   
      SUSTANZI AROMATIZZANTI MSEMMIJA FL-ARTIKOLU 9(a) TAR-REGOLAMENT (KE) Nru 1334/2008
   
   Artikolu 1
   Miżuri tranżitorji għal ikel li fih sustanzi aromatizzanti
   Ikel li fih sustanzi aromatizzanti, li jitqiegħed fis-suq jew jiġi ttikkettat b’mod legali qabel is-27 ta' Settembru 2014 iżda li ma jikkonformax mal-Parti A tal-Anness I tar-Regolament (KE) Nru 1334/2008 jista’ jiġi kkumerċjalizzat sad-data ta’ skadenza minima tiegħu jew mhux aktar tard mid-data li fiha għandu jintuża.
   KAPITOLU II
   
      AROMATIZZANTI U MATERJALI MIS-SORS IMSEMMIJA FL-ARTIKOLU 9(b) SA (f) TAR-REGOLAMENT (KE) Nru 1334/2008
   
   Artikolu 2
   Data ta’ applikazzjoni tal-Partijiet B sa F tal-lista tal-Unjoni ta’ aromatizzanti u ta’ materjali mis-sors
   Għall-finijiet tat-tielet paragrafu tal-Artikolu 30 b’konnessjoni mal-Artikolu 10 tar-Regolament (KE) Nru 1334/2008, il-Partijiet B sa F tal-lista tal-Unjoni ta’ aromatizzanti u ta’ materjali mis-sors stabbiliti fl-Anness I ta’ dak ir-Regolament, se japplikaw mis-27 ta’ Settembru 2016.
   Artikolu 3
   Limitu ta’ żmien għas-sottomissjonijiet
   Il-partijiet interessati għandhom jibagħtu l-applikazzjonijiet għall-awtorizzazzjoni tal-aromatizzanti u l-materjali mis-sors imsemmija fl-Artikolu 9(b) sa (f) tar-Regolament (KE) Nru 1334/2008 imqiegħda fis-suq fiż-żmien tad-dħul fis-seħħ ta’ dan ir-Regolament lill-Kummissjoni skont ir-Regolament (KE) Nru 1331/2008 mhux aktar tard mis-27 ta’ Settembru 2015.
   Artikolu 4
   Miżura tranżitorja għal ikel li fih aromatizzanti u materjali mis-sors imsemmija fl-Artikolu 9(b) sa (f) tar-Regolament (KE) Nru 1334/2008
   L-ikel li fih l-aromatizzanti u l-materjali mis-sors imsemmija fl-Artikolu 9(b) sa (f) tar-Regolament (KE) Nru 1334/2008 imqiegħed fis-suq jew ittikkettat b’mod legali qabel is-27 ta’ Marzu 2018 iżda li ma jikkonformax mal-Partijiet B sa F tal-Anness I tar-Regolament (KE) Nru 1334/2008, jista’ jiġi kummerċjalizzat sad-data ta’ skadenza minima tiegħu jew mhux aktar tard mid-data li fiha għandu jintuża.
   KAPITOLU III
   
      DISPOŻIZZJONIJIET FINALI
   
   Artikolu 5
   Emendi għar-Regolamenti (KEE) Nru 1601/91 u (KE) Nru 110/2008
   Għall-għanijiet tar-raba’ paragrafu tal-Artikolu 30 tar-Regolament (KE) Nru 1334/2008, dwar emendi għar-Regolamenti (KEE) Nru 1601/91 u (KE) Nru 110/2008, id-data tal-applikazzjoni tal-lista tal-Unjoni ta’ aromatizzanti u materjali mis-sors għandha tkun is-27 ta’ Marzu 2013.
   Artikolu 6
   Dħul fis-seħħ
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-5 ta’ Settembru 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 354, 31.12.2008, p. 34.
   
      (2)  Ara paġna 1 ta’ dan il-Ġurnal Uffiċjali.
   
      (3)  ĠU L 299, 23.11.1996, p. 1.
   
      (4)  ĠU L 354, 31.12.2008, p. 1.
   
      (5)  ĠU L 64, 11.3.2011, p. 15.
   
      (6)  ĠU L 149, 14.6.1991, p. 1.
   
      (7)  ĠU L 39, 13.2.2008, p. 16.